Kobišnica

**Kobišnica** je naselje u Srbiji u opštini Negotin u Borskom okrugu. Prema popisu iz 2002. bilo je 1355 stanovnika (prema popisu iz 1991. bilo je 2507 stanovnika).

## Demografija
U naselju Kobišnica živi 1152 punoletna stanovnika, a prosečna starost stanovništva iznosi 47,8 godina (44,3 kod muškaraca i 50,9 kod žena). U naselju ima 454 domaćinstva, a prosečan broj članova po domaćinstvu je 2,98.

Ovo naselje je u uglavnom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Podaci iz Istorijskog arhiva Negotin
Kobišnica je ratarsko seosko naselje zbijenog tipa udaljeno 6&nbsp;km jugoistočno od Negotina. Smešteno je na prosečno 50 metara nadmorske visine, na levoj obali Jaseničke reke desne pritoke Dunava. Severna geografska širina naselja je 44o 11’ 37”, istočna geografska dužina 22 o 35’ 42”, a površina atara 2.328 hektara. Do ovog naselja se može stići direktnim asfaltnim putem od Negotina. 
Ubraja se u stara naselja sa značajnim tragovima starina. U ataru naselja su pronađeni ostaci manastira Sveta Trojica koji se navodi u turskim izvorima 1672. godine. Kobišnica se pominje u turskom popisu 1530. godine kao naselje sa 30 kuća. Prvobitno naselje je bilo osnovano na današnjoj lokaciji, odakle je u drugoj polovini 18. i početkom 19. veka premešteno (zbog “ zuluma krdžalija”) na mesto zvano Selište (između 1751. i 1795. godine), pa ponovo na današnje mesto. Kao “pusto mesto” pominje se početkom 18. veka na Langerovoj karti, a potom kao naselje: 1723. godine sa 63 kuće, 1736. sa 90, 1846. sa 278 i 1866. godine sa 278 kuća. Današnje naselje se deli na krajeve: Glameja (Brdo – Gornji Kraj), Skapac i Donji Kraj (Valje). Nakon Prvog svetskog rata u njemu su živele sledeće familije: Filipešti (slava Mitrovdan), Bobolanešti ili Berdanešti i Šurbanešti (slava sv. Nikola), Markulešti i Stojkočešti (slava sv. Todor), Miješti ili Mijaji (slava Mitrovdan), Oprešti (slava Mitrovdan), Stojkulješti (slava Petkovica), Vilaešti (slava Mitrovdan), Trokanešti (slava sv. Nikola), Jovanešti ili Jovešti (slava Petkovica), Rajcići ili Bađići (slava Petkovica), Rajkovići (slava Petkovica), Čelikovići (slava sv. Nikola), Mijulješti (slava Petkovica), Popešti (slava Petkovica), Bugarevići (slava Mitrovdan), Dumitrikići (slava Petkovica), Broskići (slava Petkovica), Barbulovići, Pešulješti i Predići (slava Petkovica), Bekirešti (slava Petkovica), Medoješti (slava Petkovica), Radulovići (slava Petkovica), Grekulovići (slava Petkovica), Olćani (slava Petkovica), Dančešti (slava Petkovica), Popovići (slava sv. Arhanđeo), Dudikići (slava Bogojavljanje), Njegušešti (slava Spasovdan), Balčakovići i Makurešti (slava Petkovica i sv. Stevan), Gruješti (slava Mala Gospojina), Miloševići (slava Petkovica), Đeferdešti (slava Petkovica) Stankovići (slava Mitrovdan) i Đorđevići (slava Mitrovdan).
Zavetina naselja je Spasovdan.
Stara crkva brvnara u naselju, koja je bila posvećena Sv. Nikoli, srušila se 1850. godine. Nakon nje je napravljena nova 1874. godine i posvećena Sv. apostolima Petru i Pavlu. 
Stanovništvo Kobišnice je pravoslavno, prilikom popisa nacionalno se izjašnjava kao srpsko i uglavnom se bavi ratarstvom i stočarstvom. Antropogeografskim i etnološkim proučavanjem svrstano je u vlaška naselja.
Godine 1921. Kobišnica je imala 471 dom i 2.381 stanovnika, 1948. godine 590 domova i 2.854 stanovnika, a 2002. godine 704 kuće i 1.363 stanovnika. Na privremenom radu u inostranstvu (Nemačka, Švajcarska) je iz ovog naselja 2007. godine bilo 800 stanovnika. 
Zemljoradnička zadruga u Kobišnici, koja je osnovana 1901. godine (obnavljana 1919, 1945 i 1954. godine), danas posluje pod nazivom Zemljoradnička zadruga „Sloga“ Kobišnica. Od 1960. godine pripojene su joj zemljoradničke zadruge iz Bukovča i Srbova. U Kobišnici je od 1949. do 1953. godine radila i Seljačka radna zadruga pod nazivom „Adam Vezurić“. Dom kulture naselje je dobilo 1951. godine, električnu rasvetu 1956. godine, telefonske veze sa svetom 1970. godine, asfaltni put 1975. godine, a vodovod 1996. godine. 
Osnovna škola u naselju, koja je počela sa radom 1867. godine, školske 2006/2007. godine je imala 217 učenika.

----
Podatke o naseljima sakupio MIODRAG VELOJIĆ, dipl. geograf
radnik Istorijskog arhiva Negotin

----

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)